राजनाथ सिंह ने कहा कि झारखंड में झामुमो, राजद और कांग्रेस रूपी तीन स्पीड ब्रेकर हैं. इसे तोड़ने की जरूरत है. वे वोट सत्ता परिवर्तन के लिए नहीं, बल्कि व्यवस्था परिवर्तन के लिए मांगने आए हैं. प्रदेश के विकास के लिए परिवर्तन जरूरी है. इसके लिए राज्य में डबल इंजन की सरकार बनाएं. झारखंड में भाजपा की सरकार बनती है, तो विकास नहीं बल्कि रिकॉर्डतोड़ विकास होगा. राजनाथ सिंह ने इस दौरान बांग्लादेशी घुसपैठिए और परिवारवाद पर जमकर हमला बोला. उन्होंने कहा कि आज झारखंड में बंग्लादेशी घुसपैठिए और रोहिंग्या प्रवेश कर रहे हैं. यहां की बेटियों से शादी कर डेमोग्राफी बदलने की कोशिश कर रहे हैं. इस पर यहां के सीएम आंखमूंद कर बैठे हैं. उन्होंने कहा कि भाजपा की सरकार बना दीजिए, फिर देखते हैं कि कैसे यहां की बेटियां से वे शादी करते हैं.